ועדת העבודה, הרווחה והבריאות, כנסת 16, פרוטוקול מספר 429, 2005-06-07 12:00

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום הצעת חוק פרטית של חברי הכנסת עמיר פרץ, דוד טל ואילנה כהן: הצעת חוק עבודת נשים (תיקון – היעדרות מעבודה של אם מאמצת), התשס"ג-2003.

שאול יהלום: אני קורא את דברי ההסבר: "חוק עבודת נשים, התשי"ד-1954 קובע כי שורת זכויות הניתנות לאם העובדת הביולוגית מוקנות גם למי שאימצה ילד.

שאול יהלום: לעובדת היולדת הותרה היעדרות של שעה אחת ביום, ללא ניכוי משכרה, וזאת מתום חופשת הלידה עד תום ארבע חודשים מאותו יום, לשם טיפול ביילוד.

שאול יהלום: לשון החוק מותירה ספק רב האם ההיעדרות המותרת כאמור חלה גם על אישה עובדת שקיבלה ילד לאימוץ.

שאול יהלום: " לפיכך, הצעת החוק קובעת, בין אם מדובר בילד ביולוגי ובין אם בילד מאומץ, אנחנו נותנים לאמא להיעדר שעה אחת ביום מעבודתה, עד 4 חודשים מתום חופשת האימוץ או מתום חופשת הלידה.

דבורה אליעזר: אנחנו במשרד התעשייה, המסחר והתעסוקה לא מתנגדים לעיקרון שבהצעת החוק.

דבורה אליעזר: בעצם יש תסקיר חוק ממשלתי שמתייחס בדיוק לנושא הזה.

דבורה אליעזר: בקריאה הטרומית הממשלה החליטה לתמוך בהצעת החוק, בכפוף לכך שחברי הכנסת המציעים יצטרפו להצעת החוק הממשלתית.

דבורה אליעזר: הצעת החוק הממשלתית טרם הושלמה ואנחנו מבקשים לתת לנו ארכה.

אילנה כהן: עברה כבר שנה.

דבורה אליעזר: את צודקת.

דבורה אליעזר: אנחנו מבקשים זמן כדי להביא את הנושא שוב להחלטת ועדת שרים לענייני חקיקה לקראת קריאה שנייה ושלישית.

שאול יהלום: למה הממשלה לא מביאה את הצעת החוק?

דבורה אליעזר: הצעת החוק נמצאת עדיין בדיונים בין המשרדים המובילים, משרד הרווחה ומשרד התעשייה, המסחר והתעסוקה.

דבורה אליעזר: הצעת החוק הממשלתית מתייחסת לא רק לאֵם מאמצת, אלא גם למשפחות אומנה ולמשפחות מיועדות.

אילנה כהן: כמה זמן אתם רוצים?

אילנה כהן: הרי עבר כבר זמן רב.

אילנה כהן: את יודעת כמה ילדים נולדו באותה תקופה?

שאול יהלום: הצעת החוק הפרטית הונחה על שולחן הכנסת ב-12.5.2003, לפני שנתיים.

שאול יהלום: כעת אנחנו בתחילת חודש יוני 2005.

דבורה אליעזר: נכון שעבר זמן רב.

דבורה אליעזר: אנחנו מסכימים לעיקרון שבהצעת החוק, אלא מבקשים רק להביא את זה שוב לוועדת שרים לענייני חקיקה, כדי להביא לתמיכת הממשלה בהצעת החוק הזאת.

שאול יהלום ואילנה כהן: כמה זמן אתם צריכים?

אריה אלדד: הליך כזה אני לא מכיר, שהצעת חוק עברה בקריאה טרומית וצריך להביא אותה שוב לוועדת השרים לענייני חקיקה.

דן אורן: לעתים נושאים מסוימים חוזרים לוועדת השרים לענייני חקיקה.

שאול יהלום: הם טוענים שהמציעים לא ממלאים את התחייבותם.

שאול יהלום: הם התחייבו להמתין, ולכן המדינה צריכה כאילו להעניש אותם, אז הם יביאו את זה עוד פעם לוועדת השרים לענייני חקיקה.

דבורה אליעזר: המדינה חייבת לתת את הדעת להצעת החוק.

שאול יהלום: חברת הכנסת אילנה כהן אומרת שהיא מוכנה להמתין עוד.

שאול יהלום: כמה זמן לדעתך צריך לחכות?

דן אורן: נראה לי שלא תהיה לנו התנגדות שהליכי החקיקה יתקדמו, שיתפרסם נוסח כחול.

דן אורן: אני חושב שלממשלה חשוב – וזה קורה פעמים רבות כאשר יש הצעת חוק פרטית ולצדה הצעת חוק ממשלתית שמסדירה את כל הנושא – חשוב לנו שהצעת החוק של חברי הכנסת עמיר פרץ, אילנה כהן ודוד טל תידון יחד עם הצעת החוק הממשלתית.

דן אורן: אין לנו התנגדות לפרסום בכחול של הצעת החוק לאחר שעברה קריאה ראשונה.

שאול יהלום: אז חבל על הזמן.

שאול יהלום: אנחנו מאשרים את החוק לקריאה ראשונה.

חזקיה ישראל: אנחנו מבקשים לדעת מה גיל הילד.

אריה אלדד: עד גיל 40 ...

חזקיה ישראל: במקור דובר על הנקה.

חזקיה ישראל: בשנת 1990 שונה החוק.

חזקיה ישראל: מאחר והצעת החוק מדברת על אימוץ, אני רוצה להבין מה הכוונה.

חזקיה ישראל: האם מקרה של אימוץ ילד בן 17 נכלל בהצעת החוק?

הילה מנור: לא.

הילה מנור: חוק עבודת נשים, בסעיף שמתייחס לחופשת אימוץ, מדבר על זכאות לחופשת אימוץ לילד עד גיל 10.

שאול יהלום: וכאן מדובר על 4 חודשים מתום חופשת האימוץ.

חזקיה ישראל: כדי למנוע אי-הבנות אולי כדאי לציין את זה במפורש.

הילה מנור: כתוב בחוק במפורש, מדובר על אימוץ של ילד עד גיל 10.

גיל שבתאי: אבל זה לא מופיע בסעיף הזה.

גיל שבתאי: בסעיף שאנחנו מתקנים אין הגבלה כזאת.

הילה מנור: הסעיף שאנחנו מביאים מתייחס לכל חופשת האימוץ, כאשר הזכאות לחופשת אימוץ היא רק באימוץ ילד עד גיל 10.

הילה מנור: אין חופשת אימוץ באימוץ ילד אחרי גיל 10.

שאול יהלום: לא משנה.

שאול יהלום: הרי אנחנו לא מקבלים כרגע את החוק באופן סופי.

שאול יהלום: אנחנו מעבירים את הצעת חוק עבודת נשים (תיקון – היעדרות מעבודה של אם מאמצת), התשס"ג-2003 לקריאה ראשונה.

שאול יהלום: כמה חודשים לדעתכם עלינו להמתין עד שתוגש הצעת החוק הממשלתית?

דן אורן: אני לא רוצה להתחייב בשם משרד התעשייה, המסחר והתעסוקה.

דן אורן: זאת לא פעם ראשונה שמה שקורה בכנסת משמש זרז.

שאול יהלום: אנחנו מאשרים את הצעת החוק כפי שהיא לקריאה ראשונה.

שאול יהלום: אנחנו פונים למשרד התעשייה, המסחר והתעסוקה ונותנים לו 4 חודשים.

שאול יהלום: מכיוון שהכנסת יוצאת לפגרה, עד נובמבר יש לכם 4-5 חודשים.

שאול יהלום: 4 חודשים זה זמן סביר.

שאול יהלום: אם לא תספיקו, לכל היותר תביאו חצי חוק, תיקון רק לסעיפים האלה ולא לחוק בכללותו.

שאול יהלום: תביאו סעיפים של הממשלה ונשמח לאחד את הצעות החוק.

שאול יהלום: כרגע אנחנו מאשרים את הצעת חוק עבודת נשים (תיקון – היעדרות מעבודה של אם מאמצת), התשס"ג-2003, לקריאה ראשונה ומברכים את המציעים.

שאול יהלום: חברת הכנסת אילנה כהן מקבלת על עצמה בשם היוזמים להמתין לאחר הקריאה הראשונה עוד 4 חודשים.

שאול יהלום: הממשלה תשתדל להביא את הצעת החוק עד תחילת הכנס הבא של הכנסת, בחודש נובמבר 2005.

שאול יהלום: אם הממשלה לא תביא את הצעת החוק, אז יהיה מקום לברר עם ועדת השרים לענייני החקיקה האם היא תומכת בהצעת החוק או לא תומכת בה.

שאול יהלום: תודה רבה.

שאול יהלום: הישיבה נעולה.